钦定古今图书集成/方舆汇编/职方典/第1170卷 > 《随州后喜雨亭碑记》颜木
## 钦定古今图书集成/方舆汇编/职方典/第1170卷 > 《随州后喜雨亭碑记》颜木

云山林子之未莅州也，不雨数月，涢几绝流。春事举
废，众心摇摇。侯至而雩，夜必跽以龥天。率下二鼓数
日果雨。州人感焉，刱亭郊南，题之曰“后喜雨。”盖似苏
公凤翔之意，示不忘云尔。侯来仅月，释系，解郁擿伏，
扼豪诘奸平敓，均其衡量，简其诤讼，汰其冗杂，罢其
科索，举其十者，咎沴消矣。雩之日也，具坛场，洁牲币，
遏酤屠，叶寮采，罄颛精，献款塞，昭格幽冥，致天之应，
固其所也。《传》称“天道远”，岂其然乎？夫政本也；雩章也，
诚一其外内，而协之理也。政而雩或未善，未有弗政
而雩也；雩而诚或未应，未有弗诚而应也。以是益征
天人之相与矣。夫守土之吏，施之人也，或多以为名
也，下此者利而已矣；礼之神也，或多以为文也，下此
者慢而巳矣。其视夫人，真不啻土苴刍狗然也，岂天
意乎？苏亭距今殆四百七十馀年，其亦有数乎？彼出
之官，兹出之民，彼树之署，兹树之郊，彼作之未雨，兹
作之既雨，其亦少异也哉！《诗》曰：“穆穆林侯，奠我邦土。
公惠而严，衣被恩普。维我邦土，弗恒厥施。”或诤之公，
或舞之私。或杂良苦，肆为眩蚩，或燕燕自饬，或营营
弗食，或坐而诛求，或弗已于力。侯廉其实，是谕是惩，
是正是征，是抚是绳，则莫我敢陵。侯未戾止，旱既太
甚，赭山涸涢，遘此巨祲，侯雩而虔，寝莫即枕，憯不三
辰，膏雨四侵，槁者聿苏，瘨者聿荫，瞻彼有秋，脱涂就
衽，民具瞻止，曰父曰母。“昔云《召杜》，兹云我守”，二子允
矣，俟“弗我久。侯弗我久，胡能富有。眄彼涢流，在州之
南。眷彼我侯，既洁且涵。蹲焉思兴，蓼焉思甘。侯今往
矣，其何以堪！”